Der er dage, hvor ord bliver for små. Hvor ens øjne er større end ens mund (…) Men ord er, hvad vi arbejder med, og ord må nu gøre arbejdet. Som journalisten Poul Høi beskrev det den historiske dag, da World Trade Centrene blev ramt af et terrorangreb 11. september 2001, så er ord det vigtigste redskab for journalister og forfattere verden over. Og det er netop ordene, der er i fokus på litteraturfestivalen Ordkraft i Aalborgs kulturhus Nordkraft lørdag 18. september. Her kan du møde nogle af Danmarks mest kendte og betydningsfulde forfattere – høre, hvorfor de har sammensat deres ord på den måde, de har. Du kan blandt andet møde krigskorrespondenten Rasmus Tantholdt, krimiforfatter Sara Blædel og den prisvindende forfatter Carsten Jensen. VIDEO: Gense Ordkraft 2019, hvor TV2 Nord sendte debatprogrammet Fokus fra festivalen Syv temaer, der er oppe i tiden For første gang bliver der lavet medleys i syv forskellige temaer, hvor publikum kan få foredrag med tre til fem forfattere på samme billet. Fælles for dem alle kan for eksempel være den samme måde at fortælle på eller et geografisk fællesskab. Hver medley varer halvanden til to-en-halv time, og den koster 50 kroner. - Vi kunne se, at flere af de aktuelle bøger handler om samme temaer, der er oppe i tiden, så vi syntes, det var spændende at sætte forfatterne sammen og dermed gøre oplevelsen endnu stærkere for publikum. Samtidig kan man jo også blive inspireret over at høre en ny forfatter, man måske ikke kendte til forinden, fortæller Anine Sander Kaas, der er projektleder på Ordkraft. I hver medley får gæsterne også et musikalsk indslag. Her er den nordjyske rapper Jonny Hefty og jazzmusikeren Kenneth Dahl gået sammen for at skabe en helt ny slags musik. - Det giver lidt fløde til øregangene, så man kan sætte sig og tænke lidt over, hvad man egentlig har hørt, fortæller Anine Sander Kaas. Bliv klogere på skriveprocessen Selv om mange måske mistænker en litteraturfestival for at være for feinsmeckere , så forsikrer arrangørerne, at Ordkraft er for alle. - Vi har lavet et meget bredt og blandet program, så alle kan få noget med sig herfra. Vi har både noget til dem, der foretrækker den smalle litteratur, dem, der vil have den personlige historie, og så dem, der kan lide den historiske fortælling, siger hun – og forsikrer: - Det er en fantastisk mulighed for at komme helt tæt på forfatterne og høre deres tanker om selve bogen, men også skriveprocessen undervejs, siger Anine Sander Kaas. Ordkraft skulle være afholdt i april, men blev udskudt på grund af coronaen. Alligevel er der i år solgt flere billetter i forsalg end nogensinde før. - Vi har et trofast publikum, der er kommer gennem alle årene. Så det varmer vores hjerter, at de heller ikke i år har glemt os. Så er det dejligt at kunne give dem noget fedt tilbage, siger projektlederen. Op mod 8.000 gæster besøger hvert år Ordkraft i de tre dage, den normalt varer. På grund af coronapandemien har arrangørerne i år valgt at afholde det på en enkelt dag. Ordkraft har været afholdt siden 2011. Alle billetter til de enkelte medleys skal købes på forhånd – det kan du gøre på ordkraft.dk .

Opsummering:
Som noget nyt lancerer litteraturfestivalen i år medleys, hvor man kan møde op til fem forfattere på samme billet. De syv temaer er blandt andet ligestilling, pandemien, kærlighed og livsovergange. TV2 Nord sender direkte fra Ordkraft lørdag.